**Hovedstyrelsens rammer og retningslinjer for forpligtende kredssamarbejder pr. januar 2023**

|  |
| --- |
| **Foreningens vedtægter § 12: Forpligtende kredssamarbejder:**  De lokale kredse indgår i et forpligtende samarbejde om centrale politiske opgaver. Samarbejdet dannes indenfor geografisk afgrænsede områder.  Stk. 2. Hovedstyrelsen fastsætter rammerne samt retningslinjerne for samarbejdet, herunder bl.a. for de opgaver, der skal varetages.  Stk. 3. Udgifterne til det forpligtende kredssamarbejde fordeles på samtlige kredse i det enkelte kredssamarbejde efter lokal beslutning.  Stk. 4. Foreningens sekretariat skal holdes underrettet om navne og adresser på kontaktpersoner i kredssamarbejdet. |

|  |
| --- |
| **Formålet med forpligtende kredssamarbejde**  Formålet med de forpligtende kredssamarbejder er at understøtte en fælles retning for foreningens politiske og strategiske arbejde. Samarbejdet understøtter foreningens sammenhængskraft og målet om at fungere som en fælles fagforening.  Omdrejningspunktet for samarbejdet er politikudvikling og politisk interessevaretagelse vedrørende alle faglige spørgsmål, hvor det vurderes at styrke og give merværdi til det lokale arbejde i kredsene og/eller det centrale arbejde på området til gavn for medlemmerne.  Samarbejdet bygges op omkring vidensdeling mhp. kompetenceudvikling i kredsene og at højne det fælles erfaringsgrundlag til gavn for fremadrettet handling. Herudover sikrer samarbejdet koordinering af tværgående opgaver og har fortsat politikudvikling for øje. |

|  |
| --- |
| **Opbygning af de forpligtende kredssamarbejder**  Hovedstyrelsen har fastlagt, hvilke kredse der arbejder sammen i det forpligtende kredssamarbejde. Opbygningen tager udgangspunkt i geografien, således at hver kreds indgår i ét forpligtende samarbejde med de samme kredse.  Hvert forpligtende kredssamarbejde beslutter selv, om det lokale samarbejde skal omfatte flere opgaver eller flere kredsstyrelsesmedlemmer end det angivet i minimumsbeskrivelsen af et kredssamarbejde, og i øvrigt hvordan det lokale samarbejde organiseres.  Hovedstyrelsen har dog besluttet en minimumsversion af samarbejdet for at sikre eksistensen af det regionale samarbejde på tværs af kredsene. Denne er beskrevet nedenfor – herunder angivelse af beslutningsprocesserne i de forpligtende kredssamarbejder og forslag til udvidelser af samarbejdet til andre opgavetyper end minimumsopgaverne.  *Minimumsversionen af et forpligtende kredssamarbejde*  Et forpligtende kredssamarbejde består af formand og næstformand i hver af de deltagende kredse i det enkelte forpligtende kredssamarbejde. Denne forsamling udgør som minimum det forpligtende kredssamarbejde, og mødes med en kadence, der sikrer at kredssamarbejdet kan leve op til formålsbeskrivelsen.  Denne forsamling træffer i enighed alle afgørelser om økonomi, supplerende samarbejder mv. i det forpligtende kredssamarbejde. Det enkelte kredssamarbejde beslutter selv hvordan eventuelle uenigheder håndteres. Hvis enighed ikke opnås om andet, træffes afgørelser om udpegninger i kredssamarbejdet med almindeligt stemmeflertal og der stemmes efter antal generalforsamlingsvalgte kongresdelegerede i hver kreds.  De forpligtende kredssamarbejder varetager nedenstående funktioner og opgaver. Hvordan samarbejdet struktureres og graden af samarbejde om opgaverne afhænger af de lokale forhold og aftaler i det enkelte forpligtende kredssamarbejde. Et forpligtende kredssamarbejde:   * Fungerer som organisatorisk bindeled mellem hovedforeningen og kredsene i forhold til foreningens strategiske indsatsområder – dvs. skal løbende kunne løfte opgaver, og give input til foreningens strategiske indsatsområder. * Understøtter kredsenes muligheder for opgavevaretagelse, så den enkelte kreds og foreningen som helhed løfter opgaverne med højere kvalitet. * Understøtter opkvalificering af tillidsvalgte * Udøver tværgående fagpolitisk samarbejde – herunder udpegning af repræsentanter til institutionsbestyrelser og samarbejde med a-kassen * Understøtter netværk for kredsrepræsentanter og TR for mindre medlemsgrupper * Samarbejder om arbejdsområder som arbejdsmiljø, pædagogisk udviklingsarbejde (på skoler og øvrige arbejdspladser), pensionistarbejde, velfærd, læreruddannelsen, løn og arbejdsforhold, rekruttering og fastholdelse af medlemmer, sagsbehandling og medlemsservice samt FH-samarbejde   Herudover kan et forpligtende kredssamarbejde løfte opgaver som:   * Kongresforberedelse * Forberedelse til hovedstyrelsesmøder   Der *skal* forelægge en nedskrevet beskrivelse af det forpligtende kredssamarbejdes indbyrdes aftaler i forhold til struktur for og opgavevaretagelse i det forpligtende kredssamarbejde. I denne skal det forpligtende kredssamarbejde have forholdt sig til følgende elementer:   * *Kontaktperson(er) for FKS:* Hvem er indgangen for andre, der vil i kontakt med vores forpligtende kredssamarbejde? For eksempel hvis sekretariatet eller andre forpligtende kredssamarbejder vil kontakte os med en fælles forespørgsel? Hvem har ansvar for at svare og hvordan videreformidles henvendelsen til relevante personer i det forpligtende kredssamarbejde? * *Opgaver*: Hvad samarbejder vi om? * *Mødefora og deltagere*: Hvordan samarbejder vi og hvem deltager, hvornår? * *Økonomi*: Hvordan finansierer vi de forskellige aktiviteter / den fælles opgaveløsning? * *Beslutningsprocesser*: Hvordan træffer vi beslutninger ift. de opgaver vi samarbejder om?   Det anbefales, at de forpligtende kredssamarbejder løbende evaluerer og evt. reviderer samarbejdets fokus (opgaver) og organisering – fx hvert andet år og/eller som konsekvens af formandsskifte i en deltagende kreds – med henblik på at skabe de bedste betingelser for samarbejde. |

*Besluttet af hovedstyrelsen , på hovedstyrelsesmøde den 25. januar 2023*